Preses relīze, 07.03.2025.

**Riharda Zaļupes jaundarba *Mana Lūgsna* pirmatskaņojums**

**Jaunu un spilgtu lappusi latviešu sakrālajā kora mūzikā atver komponista Riharda Zaļupes jaunais sešdaļīgais cikls sieviešu korim, soprānam, mecosoprānam, altam, marimbai un perkusijām *Mana* *Lūgsna* (2024). Jaundarbs veltīts Latvijas Universitātes korim *Balta* un tā diriģentei Mārai Marnauzai, un tapis ar Valsts Kultūrkapitāla fonda finansiālo atbalstu. *Mana Lūgsna* pirmatskaņojums izskanēs Rīgas Domā 2025. gada 6. aprīlī plkst. 19.00.**

Jaundarba idejas pamats ir balstīts uz Bībeles citātu no Pāvila 2. vēstules korintiešiem 3:17-18: "Tas Kungs ir Gars. Kur Tā Kunga Gars, tur ir brīvība. Tad nu mēs visi, atsegtu vaigu spoguļojamies Tā Kunga spožumā, topam pārvērsti Viņa paša līdzībā no spožuma uz spožumu. To dara Tā Kunga Gars." Rūpīgi izvelētais liturģiskais teksts radis adekvātu iemiesojumu komponista izvēlētajā mūzikas skaņu valodā, kur cieši kopā savijas kora un solistu balsu daudzpusīgā intonatīvā valoda, kur partitūrā kopā apvienojas tradicionālas liturģiskās mūzikas nokrāsas, alta melodiskais skanējums, marimbas un perkusiju ritmi, to īpašais skanējums muzikālā daudzveidībā. Cikla kulminācija ir skaņdarba piektā daļa – lūgsna *Mūsu Tēvs debesīs*, kas izjusti iemieso vēl vienu šī izcilā garīgā teksta muzikālo risinājumu.

Riharda Zaļupes jaundarba pirmatskaņojumā piedalīsies LU koris *Balta*, Latvijas Nacionālās Operas un baleta izcilās solistes Inga Šļubovska-Kancēviča un Ilona Bagele. Marimbu koncertā spēlēs pats komponists, bet alta partiju - Ivars Brīnums. Savukārt, divpadsmit dažādu perkusiju instrumentu spēle uzticēta Latvijā dzīvojošajai talantīgajai mūziķei no Taivānas - Chin Yun Yu, kura ir arī kora *Balta* dziedātāja.

Komponists Rihards Zaļupe, prestižo *Oskara* balvu tikko kā saņēmušās animācijas filmas *Straume* mūzikas līdzautors, atceras: - *Mana Lūgsna* rakstīju laikā, kad filma sāka savu uzvaras gājienu pasaulē. Tas bija kā ideāls kontrasts tā laika sajūtām – būt šeit un tagad. Turklāt izmantoju pilnīgi jaunu pieeju mūzikas komponēšanā – visu ieskaņojot ar savu balsi un tad pārliekot sieviešu korim. Radošajā procesā atnāca arī apjausma sarakstīt savu pirmo Tēvreizi”.

Kora *Balta* mākslinieciskā vadītāja un diriģente Māra Marnauza atklāj, ka “Latvijā ir ļoti nepieciešami jauni latviešu komponistu darbi sieviešu koriem, kas sekmētu koru nozares attīstību, bagātinātu repertuāru, dotu iespējas dziedātājām pilnveidot dziedāšanas prasmes, paaugstinātu koru māksliniecisko līmeni un interesi dziedāt korī.” Māra Marnauza sadarbību ar komponistu uzskata par īstu veiksmi. “Esmu patiesi laimīga, ka kora *Balta* dziedātājām un man ir veltīts tik neparasti interesants, muzikāli dziļi uzrunājošs oriģināls darbs, ko apgūstam ar lielu iedvesmu un atbildību.”

Kora *Balta* dziedātājām Riharda Zaļupes jaundarba *Mana Lūgsna* apguve mēģinājumos raisa dziļas emocijas un pārdomas. “Šis mūzikas mākslas darbs paceļ mani spārnos un pārņem ļoti patīkamas emocijas” (Santa); “Mana Lūgsna” mani nomierina un liek aizdomāties par dzīvi un pasmaidīt” (Valērija); “Darbs ir kā meditācija, saslēgšanās ar kaut ko pārpasaulīgu, ievelkot citā realitātē, nonākot harmonijā ar sevi un pasauli” (Elīna); “Mūzika ir kā maigs vēja pieskāriens dvēselei – tā plūst lēni un harmoniski, piepildot telpu ar mieru un iekšēju līdzsvaru, aicina elpot dziļāk, domāt skaidrāk un vienkārši būt – šeit un tagad. Skaņas ir vieglas, plūstošas un dažkārt tik smalkas, ka šķiet, it kā tās būtu tikko dzirdamas, kā attālas atbalsis no dabas vai dziļākas apziņas. Nomierina, ienes dvēselē gaišumu un palīdz sajust saikni ar sevi. Rada sajūtu, ka esi atbrīvots no ikdienas steigas, ļaujot domām brīvi plūst un sirdij atslogoties.” (Inese); “Dziedot “Mana Lūgsna”, atslēdzos pilnīgi no visa, kas notiek apkārt, visas problēmas un darbi nonāk otrajā plānā, un dziedāšanas brīdī paliek tikai un vienīgi mūzika. Mūzika un tu.” (Aleksandra); ““Mana Lūgsna” ir nomierinoša un palīdz atslābināties, it kā maiga dvēsele klusi apņemtu un ieskautu mierpilnā harmonijā” (Eva); ““Mana Lūgsna” ir kā neatklāts noslēpums” (Agnese); ““Mana Lūgsna” – enerģētiski spēcīga mūzika un vārdi” (Kristīne).

Riharda Zaļupes jaundarba *Mana Lūgsna*pirmatskaņojums notiks svētdien, 6. aprīlī, plkst. 19.00 Rīgas Domā, Herdera laukumā 6.

Biļetes [www.bilesuparadize.lv](http://www.bilesuparadize.lv) un Rīgas Doma kasē

**Koris *Balta***

Latvijas Universitātes kori *Balta* 1999. gadā ir dibinājusi tā mākslinieciskā vadītāja un diriģente, Vispārējo latviešu Dziesmu svētku virsdiriģente, Jāzepa Vītola Latvijas Mūzikas akadēmijas profesore *Dr.paed*. Māra Marnauza. Koris ir daudzu starptautisko konkursu laureāts, Vispārējo latviešu Dziesmu svētku kora konkursa fināla Lielās balvas un 1. vietas (2023, 2018, 2013) ieguvējs. Plašāk*: facebook.com/mūzika Rīgas Domā*, *http:*//*choir.lv*/*balta*. Kora aktualitātēm iespējams sekot *Facebook* lapā *facebook.com*/*korisBalta*.

Māra Marnauza

E-pasts: mara.marnauza@choir.lv

Tālr. 29461145